কর দেওয়াকে দায়িত্ব মনে করতে হবে : তথ্যমন্ত্রী | 838611 | কালের কণ্ঠ | kalerkantho
কর দেওয়াকে দায়িত্ব মনে করতে হবে : তথ্যমন্ত্রী
১৩ নভেম্বর, ২০১৯ ১২:৫৩ | পড়া যাবে ২ মিনিটে
দেশের ১ কোটি মানুষ কর দিতে সক্ষম জানিয়ে তথ্যমন্ত্রী ড. হাছান মাহমুদ বলেছেন, কর দেওয়াকে দায়িত্ব মনে করতে হবে।
আজ বুধবার জিইসি কনভেনশন সেন্টারে সেরা করদাতা সম্মাননা প্রদান অনুষ্ঠানে প্রধান অতিথির বক্তব্যে তথ্যমন্ত্রী এসব কথা বলেন।
তথ্যমন্ত্রী বলেন, আমাদের মাথাপিছু আয় যেখানে তিনগুণ বেড়েছে, জিডিপি ৪ গুণ বেড়েছে সেখানে করদাতা আশানুরূপ বাড়েনি।
তিনি বলেন, ‘বাংলাদেশ টেকসই হবে কিনা পাকিস্তানিদের কাছে সংশয় ছিল। এখন পাকিস্তানের টেলিভিশনে বুদ্ধিজীবীরা আক্ষেপ করে বলেন- তাদের বাংলাদেশের মতো বানিয়ে দিতে। আমাদের রিজার্ভ ৩২-৩৩ বিলিয়ন ডলার। আমরা মানব উন্নয়ন সূচকে ভারত পাকিস্তানকে অতিক্রম করেছি।’
তিনি বলেন, ‘জিডিপিতে করের অবদান ১০ শতাংশ, যা নেপালের চেয়ে কম। করদাতা সম্মাননা মানুষকে কর দিতে উৎসাহিত করছে। এটি উপজেলা পর্যায়েও নিয়ে যেতে হবে, ছড়িয়ে দিতে হবে। সম্মিলিত প্রচেষ্টায় দেশ গড়তে হবে।’
অনুষ্ঠানে ৩৮ জন সেরা করদাতাকে সম্মাননা প্রদান করা হয়।
কর কমিশনার জিএম আবুল কালাম কায়কোবাদের সভাপতিত্বে অনুষ্ঠানে অন্যান্যের মধ্যে বক্তব্য দেন কাস্টমস এক্সাইজ ও ভ্যাট কমিশনার মোহাম্মদ এনামুল হক, কর আপিলাত ট্রাইব্যুনালের সদস্য আবু দাউদ, কর কমিশনার ইকবাল হোসেন, মাহবুবুর রহমান, কর আপিল অঞ্চলের কমিশনার হেলাল উদ্দিন সিকদার ও ব্যারিস্টার মুনতাসির বিল্লাহ ফারুকী।